**PRAVILNIK**

**O SADRŽAJU I FORMI FINANSIJSKIH IZVJEŠTAJA ZA NEPROFITNE ORGANIZACIJE**

**("Službene novine Federacije BiH", br. 81/21 i 102/22)**

* **prečišćena neslužbena verzija –**

**Poglavlje I. Opće odredbe**

**Član 1.**

**(Predmet)**

(1) Ovim pravilnikom propisuju se obrasci i sadržaj pozicija u obrascima za neprofitne organizacije koja poslovne knjige vode po Kontnom okviru za neprofitne organizacije:

- Izvještaj o finansijskom položaju na kraju perioda (Bilans stanja),

- Izvještaj o prihodima i rashodima, (u daljem tekstu zajedno: "obrasci"),

kao i sadržaj bilješki uz finansijske izvještaje.

(2) Obrasci iz stava (1) ovog člana nalaze se u prilozima 1. i 2. ovog pravilnika koji sadrže jednodimenzionalni bar kod i čine njegov sastavni dio.

**Član 2.**

**(Sadržaj pozicija)**

(1) Sadržaj pozicija navedenih obrazaca je definiran uputstvima u čl. 5. i 7. ovog pravilnika.

(2) U obrasce se upisuju iznosi u konvertibilnim markama, bez decimalnih mjesta.

**Član 3.**

**(Statusne promjene)**

(1) Neprofitno pravno lice kod kojeg je nastala statusna promjena, sastavlja finansijske izvještaje sa datumom statusne promjene.

(2) Neprofitno pravno lice nad kojim je otvoren postupak likvidacije, sastavlja finansijske izvještaje na datum otvaranja, odnosno zaključivanja likvidacije.

(3) U slučajevima iz st. (1) i (2) ovog člana, na svim obrascima stavlja se oznaka iz koje je vidljivo da se radi o statusnoj promjeni ili likvidaciji neprofitnog pravnog lica.

**Poglavlje II. Izvještaj o finansijskom položaju na kraju perioda**

**Član 4.**

**(Izvještaj o finansijskom položaju na kraju perioda)**

(1) Prilikom izrade finansijskog izvještaja, u obrazac Izvještaj o finansijskom položaju na kraju perioda neprofitno pravno lice unosi podatke, u kolone 5 i 6, pod oznakom AOP 001 do AOP 016 za imovinu i AOP 017 do AOP 032 za trajne izvore i obaveze (kolona 4), a prema sadržaju pozicija kolone 2 definiranim u članu 5. ovog pravilnika.

(2) U kolonu 6 obrasca unose se podaci iz kolone 5 iz obrasca za prethodni obračunski period (početno stanje), dok se podaci u koloni 5 unose preuzimanjem zatvorenih salda sa konta na kraju tekuće godine, odnosno na kraju obračunskog perioda za koji se priprema finansijski izvještaj.

(3) Ako su podaci u koloni 5 iz prethodne godine korigovani u skladu sa računovodstvenim i drugim propisima, u kolonu 6 unose se tako korigovani podaci.

**Član 5.**

**(Popunjavanje obrasca)**

Prilikom popunjavanja obrasca Izvještaj o finansijskom položaju na kraju perioda, neprofitno pravno lice unosi podatke u kolone 5 i 6 u skladu sa sljedećim sadržajem pozicija kolone 2:

|  |  |  |  |
| --- | --- | --- | --- |
| **Redni broj** | **Pozicija** | **Oznaka za AOP** | **Grupa / konto koje treba uključiti** |
|   |   |   |   |
|   | **IMOVINA** |   |   |
| **A.** | **Dugoročna imovina** | 001 |   |
| 1. | Nekretnine, postrojenja i oprema | 002 | Grupa: 00 |
| 2. | Imovina s pravom korištenja | 003 | Grupa: 06 |
| 3. | Ulaganja u investicijske nekretnine | 004 | Grupa: 05 |
| 4. | Nematerijalna imovina | 005 | Grupa: 01 |
| 5. | Biološka imovina | 006 | Grupa: 04 |
| 6. | Finansijska imovina i ulaganja | 007 | Grupa: 02, 03 |
| 7. | Ostala imovina i potraživanja, uključujući i razgraničenja | 008 | Grupa: 08 |
| **B.** | **Kratkoročna imovina** | 009 |   |
| 1. | Zalihe | 010 | Grupa: 13 |
| 2. | Dugoročna imovina namijenjena prodaji | 011 | Grupa: 15 |
| 3. | Finansijska imovina | 012 | Grupa: 11, 12 |
| 4. | Novac i novčani ekvivalenti | 013 | Grupa: 10 |
| 5. | Potraživanja za plaćeni PDV | 014 | Grupa: 14 |
| 6. | Ostala imovina i potraživanja, uključujući i razgraničenja | 015 | Grupa: 18 |
| **C.** | **UKUPNO IMOVINA** | 016 |   |
|   | **TRAJNI IZVORI I OBAVEZE** |   |   |
| **A.** | **Trajni izvori** | 017 |   |
| 1. | Trajni izvori | 018 | Konto: 200 |
| 2. | Rezerve | 019 | Konto: 201 |
| 3. | Revalorizacijske rezerve | 020 | Konto: 204 |
| 4. | Neraspoređeni višak prihoda | 021 | Konto: 202 |
| 5. | Nepokriveni višak rashoda | 022 |  Konto: 203 |
| **B.** | **Dugoročne obaveze** | 023 |   |
| 1. | Finansijske obaveze | 024 | Grupa: 241 |
| 2. | Odgođeni prihod | 025 | Konto: 281 |
| 3. | Ostale obaveze, uključujući rezervisanja i razgraničenja | 026 | Grupa: 28 (izuzimajući konto 281) |
| **C.** | **Kratkoročne obaveze** | 027 |   |
| 1. | Finansijske obaveze | 028 | Grupa: 30, 31, 32 |
| 2. | Odgođeni prihod | 029 | Konto: 381 |
| 3. | Obaveze za PDV | 030 | Grupa: 34 |
| 4. | Ostale obaveze, uključujući rezervisanja i razgraničenja | 031 | Grupa: 38 (izuzimajući konto 381) |
| **D.** | **UKUPNO TRAJNI IZVORI I OBAVEZE** | 032 |   |

**Poglavlje III. Izvještaj o prihodima i rashodima**

**Član 6.**

**(Izvještaj o prihodima i rashodima)**

(1) Prilikom izrade finansijskog izvještaja, u obrazac Izvještaj o prihodima i rashodima neprofitno pravno lice unosi podatke, u kolone 5 i 6, pod oznakom AOP 101 do AOP 123, a prema sadržaju pozicija kolone 2 definiranim u članu 7. ovog pravilnika.

(2) U kolonu 6 obrasca unose se podaci iz kolone 5 iz obrasca za prethodni obračunski period, dok se podaci u koloni 5 unose preuzimanjem zatvorenih salda sa konta na kraju tekuće godine, odnosno na kraju obračunskog perioda za koji se priprema finansijski izvještaj.

(3) Ako su podaci u koloni 5 iz prethodne godine korigovani u skladu sa računovodstvenim i drugim propisima, u kolonu 6 unose se tako korigovani podaci.

**Član 7.**

**(Popunjavanje obrasca)**

Prilikom popunjavanja obrasca Izvještaj o dobiti ili gubitku i ostaloj sveobuhvatnoj dobiti, pravno lice unosi podatke u kolone 5 i 6 u skladu sa sljedećim sadržajem pozicija kolone 2:

|  |  |  |  |
| --- | --- | --- | --- |
| **Redni broj** | **Pozicija** | **znaka za AOP** | **Grupa / konto koje treba uključiti** |
|   |   |   |   |
|   | **PRIHODI** |   |   |
| 1. | Članarina | 101 | Konto: 410 |
| 2. | Prihodi iz budžeta | 102 | Konto: 411 |
| 3. | Humanitarni prihodi | 103 | Konto: 412 |
| 4. | Prihodi od vlastite aktivnosti | 104 | Konto: 417 |
| 5. | Finansijski prihodi | 105 | Konto: 414 |
| 6. | Ostali prihodi i dobici | 106 | Konto: 418 |
| **A.** | **Ukupno prihodi** | 107 |   |
|   | **RASHODI** |   |   |
| 1. | Troškovi energije i goriva | 108 | Konto: 400 |
| 2. | Troškovi plaća i ostalih ličnih primanja | 109 | Konto: 402 |
| 3. | Amortizacija | 110 | Konto: 403 |
| 4. | Troškovi primljenih usluga | 111 | Konto: 401 |
| 5. | Humanitarni rashodi | 112 | Konto: 406 |
| 6. | Finansijski rashodi | 113 | Konto: 404 (dio koji se odnosi na kamate) |
| 7. | Ostali rashodi i gubici | 114 | Konto: 404 (preostali dio), 405, 407, 408 |
| **B.** | **Ukupno rashodi** | 115 |   |
| **C.** | **Višak prihoda nad rashodima** | 116 |   |
| **D.** | **Višak rashoda nad prihodima** | 117 |   |
|   | **OSTALI DOBICI I GUBICI** |   |   |
| 1. | Efekti promjene fer vrijednosti nefinansijske imovine | 118 | Efekti priznati za nekretnine, postrojenja i opremu po modelu revalorizacije |
| 2. | Efekti promjene fer vrijednosti finansijske imovine | 119 | Efekti priznati za finansijsku imovinu po fer vrijednosti kroz ostale dobitke i gubitke |
| 3. | Ostalo | 120 |   |
| **E.** | **Ukupno Ostali dobici i gubici** | 121 |   |
| **F.** | **Ukupni višak prihoda nad rashodima** | 122 |   |
| **G.** | **Ukupni višak rashoda nad prihodima** | 123 |   |

**Poglavlje IV. Bilješke uz finansijske izvještaje**

**Član 8.**

**(Bilješke)**

(1) Pored obrazaca, neprofitne organizacije trebaju pripremiti i bilješke uz obrasce.

(2) Bilješke sadrže dopunske informacije (tekstualni opis ili raščlanjivanje) za materijalno značajne stavke prezentirane u obrascima, u odnosu na one prezentirane u Izvještaju o finansijskom položaju na kraju perioda i Izvještaju o prihodima i rashodima.

(3) U bilješkama se, uz zahtjeve propisane članom 37. st. (3) i (4) Zakona o računovovodstvu i reviziji u Federaciji Bosne i Hercegovine ("Službene novine Federacije BiH", broj: 15/21):

a) prezentiraju informacije o osnovi za sastavljanje obrazaca i primijenjenim računovodstvenim politikama,

b) objavljuju informacije koje zahtijevaju MSFI u vezi pozicija koje neprofitne organizacije imaju u svojim obrascima, a koje nisu detaljno prikazane na obrascima i

c) pružaju dodatne informacije koje nisu prezentirane u obrascima, ali su relevantne za njihovo razumijevanje.

(4) Bilješke se moraju prezentirati sistematski, koliko god je to moguće.

(5) U obrascima Izvještaj o finansijskom položaju na kraju perioda i Izvještaj o prihodima i rashodima, u koloni 3, unose se brojevi bilješki za materijalno značajne stavke iz obrazaca na koje se te bilješke i odnose.

**Poglavlje V. Završne odredbe**

**Član 9.**

**(Stupanje na snagu)**

Ovaj Pravilnik stupa na snagu narednog dana od dana objavljivanja u "Službenim novinama Federacije BiH", a primjenjivat će se počev od finansijskih izvještaja za periode koji počinju 01.01.2022. godine i nakon toga.





